דיאטה: ירדתם במשקל? לא בטוח שרזיתם
בדיאטה? בודקים את המשקל כל הזמן? כדאי שתדעו שגם אם המחוג זז לכיוון מטה, כלל לא בטוח שזה אכן אומר שרזיתם. הדיאטנית נורית רייכמן מסבירה מה ההבדל בין ירידה במשקל להרזיה ולמה כדאי להישקל רק פעם בשבוע
נורית רייכמןפורסם: 12.12.11 , 10:36
האם אתם נשקלים כמה פעמים ביום? בשבוע? חושבם שהמספר המופיע על המאזניים משקף את משקלכם האמיתי? אנשים השומרים על משקלם ואלו הנמצאים בתהליך ירידה במשקל לרב מפתחים תלות במכשיר המאזניים: הם נשקלים מספר רב של פעמים ביום, לפני ואחרי הארוחה, לפני הליכה לשירותים ולאחריה - ומנהלים דיאלוג הרסני עם המספר המופיע עליהן. מה שהם לא יודעים הוא שלעיתים המספר המופיע על הצג כלל לא משקף את משקל הגוף האמיתי.
הדיאטה שלהם: איך הם רזו?
מחוברים למספר - לא לגוף
משקל הגוף מושפע משלל גורמים, ביניהם מצב משק הנוזלים בגוף (שנקבע כתוצאה מצריכת נוזלים), תוכן שלפוחית השתן ומערכת העיכול, צבירת נוזלים הורמונלית לפני מחזור, הזעה ,נטילת תרופות ועוד. ניתן בקלות יחסית, בעזרת מניפולציה על משק הנוזלים בגוף, לדמות ירידה מזוייפת במשקל, שאינה מחזיקה מעמד מעבר למספר ימים או שבועות, ונובעת כולה משינוי מצב הנוזלים בגוף - ותו לא.
כך, למשל, אנשים הנוטלים תכשירים משתנים או משלשלים, שעושים דיאטה לא נכונה או הולכים לסאונה יכולים להשפיע משמעותית על משקלם לטווח הקצר. אך האם הם באמת רזו? כמובן שלא. אותם נוזלים יצטברו בחזרה תוך זמן קצר, וכך גם הקילוגרמים.
הפידבק המספרי יכול להיות הרסני לתהליך הדיאטה, גם בהיבט הרגשי. הסיבה לכך היא שבמקום להיות מחוברים לחוויה ולתחושה הגופנית, אנשים שואבים מוטיבציה או מתייאשים ומוותרים רק על סמך המספר המופיע על מכשיר המדידה. דבר זה מחבל בהמשך הצלחת התהליך.
ישנם אנשים שיעידו כי עברו שבוע מצויין מבחינת האכילה וההתמודדות הדיאטטית, אך ברגע שעלו על המשקל לא ראו ירידה - ומכאן הדרך לפריקת עול והפסקת התהליך קצרה. ויש גם את המקרים ההפוכים. אנשים שעברו שבוע לא מוצלח מבחינת הדיאטה, עלו על המאזניים וראו ירידה. גם במקרה כזה הדרך לפיזור התנהגות האכילה קצרה, היות והם קיבלו פידבק חיובי על התנהגות אכילה שלילית.
בשני המקרים, המצב הרגשי הושפע מן השקילה וכך גם הסקת המסקנות וקבלת ההחלטות לגבי ההמשך. בכל מקרה, יש להמשיך בהתנהגות אכילה נאותה, יציבה ועקבית, ללא קשר למספר המופיע על המאזניים. רק אז אפשר יהיה לקבל, בתוך מספר שבועות, מסקנות לגבי טיבו האמיתי של המשקל ותהליך הירידה.
מה ההבדל בין ירידה במשקל להרזיה?
ירידה במשקל, כאמור, מתארת את הירידה האבסולוטית בקילוגרמים, ולא מתייחסת לסוג הרקמה המתפרקת (האם התפרק שריר, שומן או נוזלים). לעומת זאת, הרזיה מבטאת את פירוק מסת השומן, אותה רקמה שמזיקה לנו בריאותית ומתבטאת גם בנפח הגוף.
על מנת לקבל תמונה מהימנה לגבי הצלחת תהליך הירידה במשקל יש למדוד גם את היקפי הגוף. מומלץ למדוד את היקף הירכיים, הבטן והמותן וכמו כן למדוד בעזרת מכשירים את אחוזי השומן. רק אז תתקבל תמונה אמיתית על מצב המשקל והתקדמות התהליך.
אחוזי שומן ומדידת היקפים משקפים, כאמור, את איכות הירידה במשקל ולא רק את הכמות. היקפים מייצגים בעיקר את פירוק המסה השומנית הממוקמת בעיקרה כמצבור תת עורי.
יש לזכור כי תהליך פירוק השומן בגוף הינו איטי ולכן ירידה במשקל איטית ומדורגת
מבטיחה הרזיה, ולא רק ירידה מקרית ורגעית במשקל. כך, למשל, יכול אדם להיות במשקל נמוך אך בעל אחוזי שומן גבוהים יחסית, דבר הניכר במראהו, ולעומתו אדם השוקל יותר אך מסת השריר שלו גבוהה ואחוזי השומן שלו נמוכים, ולכן הוא יראה חטוב ובריא.
ההמלצה, אם כן, היא לא להישקל בתדירות גבוהה, מספיק אחת לשבוע, ובאותם תנאי שקילה, כלומר באותה השעה ביום ועם אותם בגדים. חשוב לנהל מעקב אחר אחוזי השומן וההיקפים, וזאת על מנת לוודא שמסת השומן היא זו שמתפרקת בתהליך וולא רקמת השריר, המכילה בעיקר נוזלים. בנוסף, מומלץ שאותו אדם יערוך את כל המדידות ועדיף שיהיה זה איש מקצוע, וזאת בגלל השונות הקיימת בין מודדים שונים.
חשוב מאוד שבמהלך תהליך שינוי ההרגלים והירידה במשקל נתחבר לחוויה הגופנית ולהרגשה הכללית, ולא רק למספר המופיע על המאזניים.
מה שחשוב בהרזיה הוא אחוזי השומן